# The Gospel Viu Choir

The Gospel Viu Choir és una formació musical de gòspel fundada a Palafolls el 2002 pel seu director Moisès Sala i Deprius. Està formada per 90 cantaires de diferents comarques de Girona i Barcelona. La formació és tot un referent en el món del gòspel a Catalunya i a l'estat espanyol. El seu repertori inclou versions actuals d'espirituals negres i gòspel populars i tradicionals, peces d'autors moderns i també incursions en el soul, el blues i el jazz, però tenint com a eix vertebrador el gòspel contemporani d'autors d'actualitat. Ha actuat a escenaris destacats (com el Gran Teatre del Liceu, o el Palau de la Música Catalana) i participat en festivals de renom (com el Festival de la Porta Ferrada a Sant Feliu de Guíxols o el Black Music Festival de Girona). Han compartit escenari amb formacions de prestigi internacional com Soweto Gospel Choir, The Golden Gate Quartet i The Northern Kentucky Brotherhood Singers. També cal destacar la seva participació en el projecte Mou-te pels quiets a L'Auditori de Barcelona (ideat per Màrius Serra) i a la Marató de TV3 per la pobresa.
L'any 2006 la formació va iniciar el projecte Gospel Sense Fronteres que pretén dur a terme una tasca d'acció solidària a favor de la infància en benefici d'organitzacions sense ànim de lucre i ONG's que treballen pels nens a qualsevol part del món. Han estat beneficiàries de Gospel sense fronteres entitats com Fundació Amics Joan Petit Amics - Nens amb càncer (2006, 2010), Fundació Vicenç Ferrer (2007), Associació Catalana de la Síndrome de Rett i Obra Social Sant Joan de Déu (2008), Sonrisas de Bombay (2009), i Nexe Fundació (2011). El 2012, la formació compleix 10 anys i per celebrar-ho dedica el seu projecte de Gospel Sense Fronteres a les entitats amb les que ha treballat fins llavors. El 2014 la formació protagonitza la gravació d'un documental (El Cor) dirigit per Marc Juan que s'emet el gener de 2015 al Sense ficció de TV3.
El 2011 participa en l'enregistrament del disc de La Marató de TV3, amb una versió del conegut tema "I say a little prayer for you" (d'Aretha Franklin), amb Raphael i La Principal de La Bisbal.

## Discografia

* 2005 Marchin‘ to Freedom!
* 2008 The Gospel Xperience in Symphony. Amb l'Orquestra de Cambra de l'Empordà
* 2012 Poema als Voluntaris / Spirituals
* 2014 Smile

## Referències

* ↑ Hernàndez i Sonali, Lluís. El Gospel viu a Palafolls, i li passen coses... Edicions del Roig, 2005, p. 173.
* ↑ «Girona canta gospel. Les comarques gironines viuen un esclat d'aficionats a aquest estil musical amb arrels religioses i originari dels Estats Units». Diari de Girona. DOMINICAL. [Consulta: 4 octubre 2011].
* ↑ «Gospel Viu esgota les entrades al Liceu». El Punt Avui 18/11/10.
* ↑ «The Gospel Viu Choir al cicle "Tardes al Palau". 04/03/2013.». Pàg. web Oficial del Palau de la Música..
* ↑ «Soweto Gospel Choir i Gospel Viu! ompliran d'espiritualitat l'Espai Port en un concert doble en el marc del Festival de la Porta Ferrada de Sant Feliu». El Punt Avui, 28/07/10.
* ↑ «L'Auditori de Girona es rendeix als peus de 'The Gospel Viu Choir'. 17/03/2012.». Pàg. web Oficial del Palau de la Música.. Arxivat de l'original el 2012-03-20. [Consulta: 29 abril 2013].
* ↑ «LE GOSPEL CATALAN DU GOSPEL VIU». [Consulta: 3 setembre 2012].
* ↑ «El Auditori reunirá a estrellas a favor de los niños discapacitados. EL ESCRITOR MÀRIUS SERRA IMPULSA EL CONCIERTO BENÉFICO 'MOU-TE PELS QUIETS'». El Periódico, 15/05/2009.
* ↑ «Els espectacles de la Marató.». Actualitat de la web Oficial de TV3..
* ↑ «Gospel Viu! porta a Girona la seva personal visió del gènere». Diari de Girona. Secció de CULTURA [Consulta: Dissabte 04 agost 2007].
* ↑ «The Gospel Viu Choir, Gospel Sense Fronteres, concert per a la Síndrome de Rett, Sala Oriol Martorell». Web Oficial Auditori de Barcelona.
* ↑ «Gospel Viu a l'Auditori». Ràdio Marina. CULTURA, 18-09-2009 [Consulta: 1r maig 2013]. Arxivat 2015-01-22 a Wayback Machine. «Còpia arxivada». Arxivat de l'original el 2015-01-22. [Consulta: 1r maig 2013].
* ↑ «El proper 27 de novembre "The Gospel Viu Choir" celebra el concert solidari “Spirituals” a L'Auditori en benefici de Nexe Fundació». Malalties minoritàries. Fundació Doctor Robert | UAB. Novembre 2011. Arxivat de l'original el 2016-03-03. [Consulta: 16 abril 2013].
* ↑ «Non Stop Gospel a L'Auditori». sàpiens.cat, Novembre 2012..
* ↑ «Documental El Cor». Arxivat de l'original el 2015-01-22. [Consulta: 22 gener 2015].
* ↑ «Notícia sobre el disc de la Marató per la pobresa». Diari de Girona. CULTURA [Consulta: 22 novembre 2011].
* ↑ «Dossier de l'espectacle The Gospel X-Perience In Simphony .».

## Enllaços externs

* Web oficial The Gospel Viu Choir